Krakių holokausto vieta

Krakių holokausto vieta – holokausto vieta ir kapas Kėdainių rajone, Peštiniukų kaime, 1,5 km į pietvakarius nuo Krakių miestelio. Pasiekiama iš kelio , ties kryžkele pagal lankytino objekto rodyklę (1 km) pasukus į žvyrkelį. Kapavietės teritoriją juosia eglių alėja, kuri iš tolo matoma lygiame dirbamų laukų kraštovaizdyje. Pastatyta keletas skirtingų  atminimo ženklų su įrašais lietuvių ir hebrajų kalbomis, informacinė lenta. 
miniatiūra|left|220px|Eglių supama holokausto vieta
miniatiūra|left|220px|Įvairūs atminimo ženklai

Bendrame kape palaidoti Baisogalos, Dotnuvos, Grinkiškio, Gudžiūnų, Krakių, Pociūnėlių, Surviliškio žydų tautybės gyventojų palaikai. 1941 m. rugsėjo 2 d., nacistinės Vokietijos valdžios suorganizuotos egzekucijos metu čia nužudytos ir užkastos 1125 aukos.

1996 m. žydų žudynių vieta ir kapas buvo įrašyti į Kultūros vertybių registrą, suteiktas nacionalinės reikšmės istorinio ir memorialinio paminklo statusas.

 Istorija 

1941 m. vasarą, SSRS–Vokietijos karo pradžioje į Krakes liepta surinkti Krakių, Surviliškio, Grinkiškio, Baisogalos ir Gudžiūnų valsčių žydus. Rugpjūčio pirmoje pusėje į Krakes buvo suvežti šių valsčių žydai. Miestelyje įsteigtas getas laikyti suimtiems žydams. Į jį pateko kvartalas tarp Vilniaus, Vasario 16-osios, V. Kudirkos gatvių ir Turgaus aikštės.Arūnas Bubnys. Holokaustas Krakėse kedainiumuziejus.lt

1941 m. rugpjūčio ir rugsėjo mėnesių sandūroje į Krakes sunkvežimiu iš Kauno atvažiavo baudėjų būrys, įpareigotas sušaudyti visus žydų tautybės asmenis. Jų atvykimo dieną buvo parinkta žudynių vieta šalia gretimo Peštiniukų kaimo. Duobes tą pačią dieną iškasė suvaryti miestelio ir aplinkinių kaimų gyventojai. Kitos dienos ryte su Krakių policininkų ir baltaraiščių pagalba buvo atvaryti žydai į žudynių vietą. Atskiromis grupelėmis  prie duobės pirmiausia buvo statomi vyrai. Atvesta antra vyrų grupelė staiga ėmė bėgti. Dauguma bėgančiųjų buvo nušauti, bet kai kas sugebėjo išsigelbėti. Po vyrų sušaudytos darbingos moterys, o vėliausiai – vaikai, seneliai ir moterys su kūdikiais. Vėliau po masinių žudynių aplinkiniuose kaimuose buvo surasti ir sušaudyti šeši bėgliai. Vienas šaudymą išgyvenęs žydas grįžo į Krakes ir pasikorė savo namuose.

Pagal Jėgerio ataskaitą, Krakėse buvo sušaudyti 1 125 žydai: 448 vyrai, 476 moterys ir 201 vaikas.

 Šaltiniai 

Kategorija:Kėdainių rajono kapinės
Kategorija:Holokaustas Lietuvoje
Kategorija:Žydų kapinės Lietuvoje
kategorija:Krakės